ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
இருதரப்பு விரிவான பொருளாதார ஒத்துழைப்பு ஒப்பந்தத்தை விரைவுபடுத்துவது குறித்து ஆஸ்திரேலிய வர்த்தக அமைச்சருடன் திரு பியூஷ் கோயல் பேச்சுவார்த்தை
இருதரப்பு விரிவான பொருளாதார ஒத்துழைப்பு ஒப்பந்தத்தை விரைவுபடுத்துவது குறித்து ஆஸ்திரேலிய வர்த்தக அமைச்சர் திரு தான் டெஹான் உடன் மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல் இந்த வாரம் பேச்சுவார்த்தை நடத்தியுள்ளார்.
காணொலி காட்சி வாயிலாக 21 டிசம்பர் 2021 அன்று நடைபெற்ற இந்த பேச்சுவார்த்தையின் போது, இருதரப்பிலும் இதுவரை நடத்தப்பட்ட பல்வேறு பேச்சுவார்த்தைகளில் ஏற்பட்டுள்ள முன்னேற்றத்தை பாராட்டியதுடன், இடைக்கால ஒப்பந்தத்தை விரைவில் நிறைவு செய்வதற்கான வழிமுறைகள் குறித்தும் விவாதித்தனர். அந்த வகையில், இருதரப்பு வர்த்தக பேச்சுவார்த்தைகள் மிகவும் முன்னேற்றகரமாக நடந்து வருவது குறித்து இரு அமைச்சர்களும் பாராட்டுத் தெரிவித்ததுடன், பேச்சுவார்த்தைகளை மேலும் விரிவாக மேற்கொள்ள முடிவு செய்ததுடன், விரிவான உடன்படிக்கை ஏற்படுத்துவதற்கான வழிமுறைகள் குறித்த பேச்சுவார்த்தைகளை விரைவுப்படுத்துமாறும் அதிகாரிகளை அறிவுறுத்தியுள்ளனர்.
.இருநாட்டுப் பொருளாதாரம் மற்றும் மக்களுக்கு பயனளிக்கக் கூடிய சமச்சீரான வர்த்தக ஒப்பந்தம் ஏற்படுவதை ஆவலுடன் எதிர்நோக்கியிருப்பதாக இரு அமைச்சர்களும் தெரிவித்தனர். விதிமுறைகள் சார்ந்த சர்வதேச வர்த்தக முறையை ஏற்படுத்துவது என்ற உறுதிப்பாட்டை இந்த பேச்சுவார்த்தை பிரதிபலிப்பதாக உள்ளது.
------
(Visitor Counter : 166
நிதி அமைச்சகம்
கெய்ர்ன் நிறுவன சட்ட விவகாரம்: தவறான ஊடக செய்திகளை இந்திய அரசு வன்மையாகக் கண்டிப்பு
கெய்ர்ன் நிறுவன சட்ட பூசல்களின் விளைவாக வெளிநாட்டு நாணயக் கணக்குகள் முடக்கப்படலாம் என்பதால் இதுபோன்ற கணக்குகளில் இருந்து நிதியைத் திரும்ப பெற்றுக் கொள்ளுமாறு அரசுக்கு சொந்தமான வங்கிகளை இந்திய அரசு, கேட்டுக் கொண்டுள்ளதாக ஒருசில ஊடகங்களில் பொய்யாக வெளியாகியுள்ள செய்திகளை இந்திய அரசு வன்மையாகக் கண்டித்துள்ளது.
இந்த தகவல்கள் அனைத்தும் முற்றிலும் பொய்யானவை என்றும் அடிப்படை ஆதாரம் இல்லாமல் முற்றிலும் தவறாக வெளியிடப்பட்டு இருப்பதாகவும் இந்திய அரசு தெரிவித்தது. உண்மைகள் மற்றும் வழக்கின் சட்ட நிலைகளுக்கு எதிராக பெயர் குறிப்பிடப்படாத தரப்பிலிருந்து திசை திருப்பும் வகையில் ஒரு சிலர் இத்தகைய செயல்களில் ஈடுபட்டுள்ளனர்.
இந்திய அரசு சட்டபூர்வமாக இந்த வழக்கை எதிர்கொண்டு வருகிறது. கடந்த 2020ஆம் ஆண்டு டிசம்பர் மாதத்தில் சர்வதேச தீர்ப்பாயம் வழங்கிய மிகுந்த குறைபாடுகளுடனான தீர்ப்பிற்கு எதிராக 2021 மார்ச் 22 அன்று இந்திய அரசு விண்ணப்பித்தது உண்மை.
இந்த தீர்ப்பிற்கு எதிராக அரசு பல்வேறு காரணங்களை எடுத்துரைத்துள்ளது:
1. தேசிய வரி பூசலில் சமரச தீர்ப்பிற்கு இந்திய குடியரசு ஒப்புதல் அளிக்காத நிலையில் தீர்ப்பாயம் முறையற்ற சட்ட அதிகாரத்தை பயன்படுத்தியது
2. இந்திய வரிச் சட்டங்களுக்கு எதிராக வரி ஏய்ப்புத் திட்டத்தை அடிப்படையாகக் கொண்டு தீர்ப்பின் கோரிக்கை அமைந்திருப்பதால், இந்திய- இங்கிலாந்து இருதரப்பு முதலீட்டு ஒப்பந்தத்தின் கீழ் கெய்ர்ன் நிறுவனத்தின் சம்பந்தப்பட்ட முதலீடுகளின் பாதுகாப்பு நீக்கப்படுகிறது.
3. உலகளவில் அரசுகளுக்கு கவலை அளிக்கும் வகையில் உலகில் எங்கும் வரி செலுத்துவதைத் தவிர்ப்பதற்காக உருவாக்கப்பட்ட முக்கியத்துவம் வாய்ந்த இரட்டை வரிவிதிப்பில்லா பொது கொள்கையை கெய்ர்ன் நிறுவனம் பயன்படுத்துவதை உறுதி செய்யும் முறையற்ற தீர்ப்பாக இது அமைந்துள்ளது.
இந்த சட்டபூர்வமான நடவடிக்கை நிலுவையில் உள்ளது. இந்தப் பிரச்சினையை எதிர்கொள்வதற்காக சட்டபூர்வமான அனைத்து நடவடிக்கைகளையும் மேற்கொள்ள அரசு உறுதி பூண்டுள்ளது.
கெய்ர்ன் நிறுவனத்தின் தலைமை நிர்வாக அதிகாரியும் இதர உறுப்பினர்களும் இந்த பிரச்சனையை தீர்ப்பது குறித்து விவாதிக்க இந்திய அரசை அணுகி உள்ளதாகவும் தெரிவிக்கப்பட்டுள்ளது. ஆக்கபூர்வமான விவாதங்கள் நடைபெற்றிருப்பதுடன், நாட்டின் சட்ட வரம்பிற்கு உட்பட்ட சுமூகமான தீர்விற்கு அரசு தயாராக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1721039
-----
(Visitor Counter : 153
விவசாயத்துறை அமைச்சகம்
மாதிரி வேளாண் உற்பத்தி, கால்நடை ஒப்பந்த வேளாண்மை மற்றும் சேவைகள் (மேம்பாடு மற்றும் வசதி சட்டம், 2018: மத்திய வேளாண் அமைச்சர் வெளியிட்டார்
ஏற்றுமதியாளர்கள், வேளாண் தொழில்கள் உள்ளிட்ட மொத்தமாக கொள்முதல் செய்வோருடன் விவசாயிகளை ஒருங்கிணைத்து சந்தை மற்றும் விலை ஆபத்துக்களில் இருந்து விவசாயிகளை மீட்டு அவர்களுக்கு சிறந்த விலை கிடைக்கவும் வேளாண் தொழில்களுக்கு மூலப் பொருட்கள் எளிதாக கிடைப்பதை உறுதி செய்யவும் மாதிரி ஒப்பந்த வேளாண் சட்டம் உருவாக்கப்பட்டு மாநிலங்கள் அதனை பின்பற்றும் வகையில் சுற்றுக்கு விடப்படும் என மத்திய நிதியமைச்சர் தனது 2018-19 நிதிநிலை அறிக்கையில் குறிப்பிட்டிருந்தார். ஒப்பந்த வேளாண்மை மற்றும் சேவைகள் ஒப்பந்தத்தை மேம்படுத்துவதில் விவசாயிகள் உற்பத்தி அமைப்புகளுக்கு பெரும் பங்கு உள்ளது. விவசாயிகள் சார்பில் அவர்கள் ஸ்பான்சர் உடன் உடன்படிக்கை செய்து கொள்ளலாம்.
மாநில/யூனியன் பிரதேச வேளாண் உற்பத்தி மற்றும் கால்நடை ஒப்ப்ந்த வேளாண்மை மற்றும் சேவைகள்  சட்டம் 2018 இறுதி மாதிரி சட்டம் சம்பந்தப்பட்ட ஆணையத்தின் ஒப்புதலைப் பெற்று புதுதில்லி விஞ்ஞான் பவனில் இன்று மத்திய வேளாண்மை துறை அமைச்சர் திரு. ராதா மோகன் சிங் அவர்களால் வெளியிடப்பட்டது. கிராண்ட் தார்ண்டன் தயாரித்த விவசாய உற்பத்தி நிறுவனங்களின் நிர்வாகம் குறித்த நூல் ஒன்றையும் அவர் வெளியிட்டார்.
(Visitor Counter : 181
நிலக்கரி அமைச்சகம்
நிலக்கரி உற்பத்தியை மேலும் அதிகரிக்க நிலம் தொடர்பான பிரச்சனைகளுக்குத் தீர்வு காண சத்தீஷ்கர் முதலமைச்சரை அமைச்சர் திரு பிரல்ஹாத் ஜோஷி வலியுறுத்தியுள்ளார்
சத்தீஷ்கரில் உள்ள தென்கிழக்கு நிலக்கரி படுகை நிறுவனத்தின் பல்வேறு நிலம் தொடர்பான பிரச்சனைகளுக்கு விரைவில் தீர்வு காண தாம் கோரியிருப்பதாக மத்திய நிலக்கரி, சுரங்கங்கள் மற்றும் நாடாளுமன்ற விவகாரத்துறை அமைச்சர் திரு பிரல்ஹாத் ஜோஷி ட்விட்டரில் பதிவிட்டுள்ளார்.
இத்தகைய பிரச்சனைகள் விரைவில் தீர்க்கப்பட்டால் சத்தீஷ்கர் மாநிலத்தில் நிலக்கரி உற்பத்தியை மேலும் அதிகரிக்க முடியும் என்று சத்தீஷ்கர் முதலமைச்சர் திரு பூபேஷ் பாகெலுடன் இன்று நடத்திய இணையவழி சந்திப்பில் மத்திய அமைச்சர் சுட்டிக்காட்டினார். கனிமத்துறையில் அண்மையில் கொண்டுவரப்பட்ட சீர்திருத்தங்களின்படி, தாதுப்படிமங்களின் ஏலத்தை விரிவுப்படுத்துமாறும் முதலமைச்சரிடம் திரு ஜோஷி கேட்டுக்கொண்டார்.
பின்னர் நிலக்கரி மற்றும் இந்திய நிலக்கரி நிறுவன மூத்த அதிகாரிகளுடன் தனியாக நடத்திய கூட்டத்தில் அனல்மின் நிலையங்களுக்கு நிலக்கரி வழங்குவதற்கு முன்னுரிமை அளிக்குமாறு அமைச்சர் வலியுறுத்தினார். பாதுகாப்புடன் நிலக்கரி உற்பத்தியை அதிகரிப்பதன் முக்கியத்துவத்தையும் அவர் சுட்டிக்காட்டினார்.
------
(Visitor Counter : 133
பாதுகாப்பு அமைச்சகம்
இராணுவ முகாம் அமைக்கப்பட்டுள்ள பகுதிகளில் மத்திய நிதியுதவித் திட்டங்களைத் தடையின்றி செயல்படுத்த பாதுகாப்புத் துறை அமைச்சர் அழைப்பு விடுக்கின்றார்;
ராணுவ முகாம்களில் 10,000 தொழிலாளர்களுக்குப் பயனளிக்கும் வகையில் காப்பீட்டுத் திட்டத்தை திரு.ராஜ்நாத் சிங் தொடங்கினார்
இன்று நாடு முழுவதும் உள்ள 62 ராணுவ முகாம்கள் மத்திய நிதியுதவித் திட்டங்களைச்  செயல்படுத்துவதை மேம்படுத்துவதற்காக பாதுகாப்பு அமைச்சகம் மற்றும் பாதுகாப்புத் துறைச் சொத்துக்களின் இயக்குநரகம்  ஒரு இணையக் கருத்தரங்கை ஏற்பாடு செய்தது.
திரு. ராஜ்நாத் சிங் தனது தொடக்க உரையில், இந்தக் கருத்தரங்கம் பல்வேறு மத்திய நிதியுதவித் திட்டங்களின் நன்மைகளைத் தடையின்றி வழங்குவதற்கும், ராணுவ முகாம்களில் உள்ள சுமார் 21 லட்சம் குடியிருப்பாளர்களின் ஒட்டுமொத்த நல்வாழ்வை மேம்படுத்துவதற்கும் ஒரு முக்கியமான படியாகும் என்றார். ஆரோக்கிய பாரதம் , பிரதம மந்திரியின் வீட்டு வசதித் திட்டம், பொலிவுறு நகரங்கள் இயக்கம், பள்ளிக் குழந்தைகளுக்கான மதிய உணவுத் திட்டம் போன்ற நலத்திட்டங்களை மேற்கோள் காட்டி, திரு. ராஜ்நாத் சிங், ராணுவமுகாம் பகுதிகளில் இந்த நலத்திட்டங்களைச் செயல்படுத்துவதில் எந்த இடைவெளியும் இருக்கக்கூடாது என்றார். சுயசார்பு பாரதத்திற்காக பாதுகாப்பு அமைச்சகம் இறக்குமதியைக் குறைப்பதற்காக மேற்கொண்டு வரும் முன்முயற்சிகளையும் அவர் எடுத்துரைத்தார், மேலும் பொருளாதார முன்னேற்றத்தை அடைவதற்கான கண்டுபிடிப்புகளையும் அரசாங்கம் வரவேற்கிறது என்றார்.
62 ராணுவ முகாம்களின் தலைவர்கள், துணைத் தலைவர்கள் மற்றும் தலைமை நிர்வாக அதிகாரிகள்  இரண்டு நாள் இணையக் கருத்தரங்கில் கலந்து கொள்கின்றனர். மத்திய அரசின் பல்வேறு நிதியுதவித் திட்டங்களின் செயல்பாட்டுப் பொறிமுறையையும், நிதியுதவியையும் நன்கு புரிந்துகொள்வது மற்றும் முகாம் பகுதிகளில் வசிப்பவர்களுக்கு இவற்றின் நன்மைகளை விரிவுபடுத்துவதற்கான ஒரு வரைபடத்தைத் தயாரிப்பது என்ற நோக்கத்துடன் இது ஏற்பாடு செய்யப்பட்டது. வீட்டுவசதி மற்றும் நகர்ப்புற விவகாரங்கள், கல்வி, சுகாதாரம், குடும்ப நலன், சமூக நீதி, பெண்களுக்கு அதிகாரமளித்தல் மற்றும் குழந்தைகள் மேம்பாட்டு அமைச்சகங்களின் இணைச் செயலாளர்கள் / ஒருங்கிணைப்பு அதிகாரிகள் கலந்து கொண்டனர். சம்பந்தப்பட்ட மாநிலத் துறைகளில் தொடர்புடைய மாநில திட்ட இயக்குநர்கள் மற்றும் முதன்மை செயலாளர்களும் இந்த இணையக் கருத்தரங்கில் பங்கேற்றனர்.
இணையக் கருத்தரங்கில் நடைபெற்ற கலந்துரையாடல்கள் ஒவ்வொரு ராணுவமுகாம் வாரியம் மூலம் இந்த விஷயத்தை முன்னோக்கி எடுத்துச் செல்வதற்கான வழித்தடத்தை அமைக்கும், மேலும் முகாம் பகுதிகளில் மத்திய நிதியுதவித் திட்டங்களின்  பயனாளிகளை அதிகப்படுத்தலாம்.
பாதுகாப்புத் துறை அமைச்சர் ஆயுள் காப்பீட்டுக்கழகம்  மூலம் குழு ஆயுள் காப்பீட்டுத் திட்டமான ராணுவ முகாம் கோவிட்: வீரர்கள் பாதுகாப்புத் திட்டம்',  என்ற திட்டத்தை அறிமுகப்படுத்தினார். இத்திட்டம் எந்தவொரு துரதிர்ஷ்டவசமான பேரழிவு ஏற்பட்டாலும், நாடு முழுவதும் 62 ராணுவ முகாம்களில் உள்ள 10,000 க்கும் மேற்பட்ட ஊழியர்களுக்கும் தலா ஐந்து லட்சம் காப்பீட்டுத் தொகையை உள்ளடக்கியது. இந்தத் திட்டம் மருத்துவர்கள், துணை மருத்துவர்கள் மற்றும் துப்புரவு ஊழியர்கள் உள்ளிட்ட நிரந்தர மற்றும் ஒப்பந்த ஊழியர்களுக்குப் பயனளிக்கும்.
(Visitor Counter : 149
PIB Headquarters
கொவிட்-19 - பிஐபி செய்தித் தொகுப்பு
09.07.2020
- நுகர்வோர் நலன், உணவு மற்றும் பொது விநியோகம் அமைச்சகம்
- சுற்றுச்சூழல் மற்றும் வனத்துறை அமைச்சகம்
- சுகாதாரம் மற்றும் குடும்ப நலத்துறை அமைச்சகம்
- சிறப்பு சேவைகள் மற்றும் கட்டுரைகள்
(
பாதுகாப்பு அமைச்சகம்
பாதுகாப்புத்துறையில் தற்சார்பு இந்தியா கொள்கை: மக்களவையில் தகவல்
பாதுகாப்புத்துறையில் தற்சார்பு இந்தியா கொள்கை பின்பற்றப்படுவதாக பாதுகாப்புத்துறை இணையமைச்சர் திரு அஜய் பட் தெரிவித்தார்.
அவர் மக்களவையில் இன்று எழுத்துப்பூர்வமாக அளித்த பதிலில் கூறியதாவது:
கடந்த 2020ம் ஆண்டு முதல் பாதுகாப்புத்துறை தளவாட கொள்முதலுக்கு ரூ.86,623.55 கோடி மதிப்பிலான ஆர்டர்கள் உள்நாட்டு நிறுவனங்களிடம் வழங்கப்பட்டன. உள்நாட்டு நிறுவனங்களிடம் கட்டாயம் கொள்முதல் செய்ய வேண்டிய பொருட்களுக்கான வழிகாட்டுதல்களை மத்திய அரசு வழங்கியுள்ளது.
ரூ.200 கோடிக்கும் குறைவான கொள்முதலுக்கு, சர்வதேச டெண்டர் விடக்கூடாது எனவும் தெரிவிக்கப்பட்டுள்ளது. மேலும், 2021-22ம் ஆண்டில், ராணுவ நவீனமயமாக்கத்துக்கு உள்நாட்டு கொள்முதலுக்கான ஒதுக்கீடு  கடந்த ஆண்டை விட 64.09 சதவீதம் அதிகரிக்கப்பட்டுள்ளது.
எதிரி ட்ரோனை அழிக்கும் தொழில்நுட்பம்:
எதிரி நாட்டு ட்ரோன்களை அழிக்கும் தொழில்நுட்பத்தை ராணுவ ஆராய்ச்சி மேம்பாட்டு மையம்  உருவாக்கியுள்ளது. இந்த உள்நாட்டு தொழில்நுட்பம், இரு வகைகளில் செயல்படும். ஒன்று, எதிரி நாட்டு ட்ரோன்களின் தகவல் தொடர்பை முடக்கி செயல் இழக்கச் செய்யும் மற்றொன்று லேசர் குண்டுகள் மூலம் எதிரி ட்ரோன்களை அழிக்கும்.
தீவிரவாத தாக்குதல்களில் உயிர்நீத்த வீரர்கள்:
நாட்டில் நடந்த தீவிரவாத தாக்குதல்களில் கடந்த 2019ம் ஆண்டு 80 வீரர்களும், 2020ம் ஆண்டில் 62 வீரர்களும், இந்தாண்டில் ஜூன் வரை 16 வீரர்களும் உயிரிழந்துள்ளனர்.
புத்தாக்கங்கள்:
பாதுகாப்புத்துறை சிறந்து விளங்குவதற்கான புத்தாக்கங்களை கண்டுபிடிப்பதற்காக, பாதுகாப்பு தளவாட உற்பத்தி துறை, ஐ-டெக்ஸ் Innovations for Defence Excellence  என்ற திட்டத்துக்கு ஒப்புதல் அளித்துள்ளது. புத்தாக்கங்களை கண்டுபிடிக்கும் 300 தொடக்க நிறுவனங்கள்/ குறு, சிறு மற்றும் நடுத்தர தொழில் நிறுவனங்கள் / தனிப்பட்ட கண்டுபிடிப்பாளர்களுக்கு அடுத்த 5 ஆண்டுகளுக்கு ரூ.498.80 கோடி நிதியுதவி அளிப்பதுதான் இத்திட்டத்தின் நோக்கம்.
கொவிட் மேலாண்மை:
கொவிட் மேலாண்மை நடவடிக்கையில் உதவுவதற்காக, பொது மருத்துவமனைகளுக்கு, ராணுவ டாக்டர்கள் மற்றும் நிபுணர்கள் 602 பேரும், செவிலியர்கள் 224 பேரும், துணை மருத்துவ ஊழியர்கள் 1802 பேரும் அனுப்பப்பட்டனர். கொவிட் மோலாண்மை நடவடிக்கைக்காக, பணிக்காலத்தை நிறைவு செய்த, 236 மருத்துவ அதிகாரிகளுக்கு, பணிக்காலம் நீட்டிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1739956
https://pib.gov.in/PressReleasePage.aspx?PRID=1739954
https://pib.gov.in/PressReleasePage.aspx?PRID=1739953
https://pib.gov.in/PressReleasePage.aspx?PRID=1739951
https://pib.gov.in/PressReleasePage.aspx?PRID=1739949
------
(Visitor Counter : 151
பிரதமர் அலுவலகம்
கார்கில் வெற்றித் தினத்தை முன்னிட்டு உயிர்த் தியாகம் செய்த வீர்ர்களுக்கு பிரதமரின் அஞ்சலி
கார்கில் வெற்றித் தினத்தை முன்னிட்டு உயிர்த் தியாகம் செய்த வீர்ர்களுக்கு பிரதமர் திரு. நரேந்திர மோடி அஞ்சலி செலுத்தியுள்ளார்.
“கார்கில் வெற்றித் தினத்தை முன்னிட்டு விஜய் போர் நடவடிக்கையின் போது நாட்டிற்காக பாடுபட்ட அனைவருக்கும் இன்று நாடு நன்றி செலுத்துகிறது. நமது தீரம் மிக்க வீரர்கள் இந்தியா பாதுகாப்பாக இருப்பதை உறுதி செய்தததுடன் அமைதிச் சூழலைக் கெடுப்பதற்கு முயற்சி செய்தவர்களுக்கு தகுந்த பதிலடி கொடுத்தனர்” என்று பிரதமர் குறிப்பிட்டுள்ளார்.
(Visitor Counter : 100
உள்நாட்டு விமானப் போக்குவரத்து அமைச்சகம்
உடான் திட்டத்தின் கீழ் குறைந்த செலவிலான மண்டல விமானப் போக்குவரத்து இணைப்பை மேம்படுத்துதல்
மண்டல இணைப்புத் திட்டமான ஆர்.சி.எஸ் திட்டத்தில் விமானங்களை இயக்க, தேர்ந்தெடுக்கப்பட்ட விமான நிறுவனம் விமானங்களை இயக்கத் தொடங்குவதற்கு தேவையான ஒப்புதல்கள் மற்றும் சான்றிதழை சிவில் விமானப் போக்குவரத்து இயக்குநரகத்திடம் இருந்து பெற வேண்டும்.
மண்டல விமான இணைப்பில் செலவுக் குறைப்பை ஊக்குவிப்பது உடான் திட்டத்தின் முக்கிய அம்சமாகும். இத்திட்டத்தின் கீழ் வழங்கப்படும் சலுகைகள் பின்வருமாறு:
• விமான நிலைய செயல்பாட்டாளர்கள்  ஆர்.சி.எஸ் விமானங்களில் தரையிறக்கம் மற்றும் பார்க்கிங் கட்டணங்களை வசூலிக்க மாட்டார்கள்.
• ஆர்.சி.எஸ் விமானங்களில் எந்த டெர்மினல் நேவிகேஷன் லேண்டிங் கட்டணத்தையும்  ஏ.ஏ.ஐ வசூலிக்காது.
• இத்திட்டம் அறிவிக்கப்பட்ட நாளிலிருந்து மூன்று ஆண்டுகளுக்கு ஆர்.சி.எஸ் விமான நிலையங்களிலிருந்து எஸ்.ஏ.ஓ.க்கள் வாங்கும் விமான டர்பைன் எரிபொருளுக்கு  2% கலால் வரி விதிக்கப்படும்.
• உள்நாட்டு மற்றும் சர்வதேச விமான நிறுவனங்களுடன் குறியீடு பகிர்வு ஏற்பாடுகளில் ஈடுபட எஸ்.ஏ.ஓ.க்களுக்கு சுதந்திரம் இருக்கும்.
• மாநிலங்களுக்குள் அமைந்துள்ள ஆர்.சி.எஸ் விமான நிலையங்களில் ஏடிஎஃப் மீதான மதிப்புக் கூட்டு வரியை 1% அல்லது அதற்கும் குறைவாக 10 ஆண்டுகளுக்கு நிர்ணயித்தல்.
• ஆர்.சி.எஸ். மேம்பாட்டிற்கு தேவைப்பட்டால், குறைந்த பட்ச நிலத்தை இலவசமாக வழங்குதல்.
• ஆர்.சி.எஸ் விமான நிலையங்களில் பாதுகாப்பு மற்றும் தீயணைப்பு சேவைகளை இலவசமாக வழங்குதல்.
• கணிசமான சலுகை விலையில் மின்சாரம், நீர் மற்றும் பிற பயன்பாட்டு சேவைகளை வழங்குதல்
சிவில் விமானப் போக்குவரத்துத் துறை இணை அமைச்சர் திரு வி.கே.சிங் இன்று மாநிலங்களவையில் எழுத்துப்பூர்வமாக அளித்த பதிலில் இந்த தகவலைத் தெரிவித்தார்.
வடகிழக்குப் பகுதி வளர்ச்சி அமைச்சகம்
கிழக்கின் விண்வெளி தொழில்நுட்ப தலைநகரமாக ஷில்லாங்கை வடகிழக்கு விண்வெளி பயன்பாடுகள் மையம் மாற்றும்: மத்திய அமைச்சர் திரு ஜி கிஷண் ரெட்டி
பிரச்சினைகள் மற்றும் சவால்களை விண்வெளி தொழில்நுட்பத்தின் உதவியுடன் எதிர்கொள்வதற்கான திறனை வடகிழக்கு விண்வெளி பயன்பாடுகள் மையம் மாநிலங்களுக்கு வழங்கி வருகிறது என்று மத்திய கலாச்சாரம், சுற்றுலா மற்றும் வடகிழக்கு பகுதி மேம்பாட்டு அமைச்சர் திரு ஜி கிஷண் ரெட்டி கூறினார்.
“ஒட்டுமொத்த வடகிழக்கு பகுதியின் முன்னேற்றம் மற்றும் திட்டமிடலுக்கு தேவைப்படும் உள்ளீடுகளையும் இந்த அமைப்பு வழங்கி வருகிறது,” என்று அவர் கூறினார்.
ஷில்லாங்கில் நடைபெற்ற வடகிழக்கு விண்வெளி பயன்பாடுகள் மைய சங்கத்தின் கூட்டத்தில் பேசிய திரு கிஷண் ரெட்டி, 2014 முதல் 2021 வரையிலான ஆண்டுகளில் மையத்தின் சொத்து மதிப்பு ரூ 41.6 கோடியில் இருந்து ரூ 112 கோடியாக மூன்று மடங்கு அதிகரித்திருப்பதாக கூறினார்.
‘அனவருடன், அனைவரின் நம்பிக்கையுடன், அனைவரின் நலம்’ எனும் பிரதமரின் உறுதிக்கு தெளிவான உதாரணமாக இது திகழ்வதாக கூறிய அவர், வேளாண்மை மற்றும் பட்டுப்பூச்சி வளர்ப்பு உள்ளிட்ட துறைகளில் நடைமுறையில் பயன்படுத்தக்கூடிய விண்வெளி தொழில்நுட்ப தீர்வுகள் மீது மையம் கவனம் செலுத்தி வருவதாக கூறினார்.
“அதன் இயற்கை அழகுக்காக ‘கிழக்கின் ஸ்காட்லாந்து’ என்று ஷில்லாங் அழைக்கப்படுகிறது. கிழக்கின் விண்வெளி தொழில்நுட்ப தலைநகரமாக ஷில்லாங் விரைவில் அழைக்கப்படும் என்பதில் நான் உறுதியாக உள்ளேன்,” என்று அமைச்சர் கூறினார். இதர மாநிலங்களுக்கு கிடைக்கும் அனைத்து வாய்ப்புகளும் வடகிழக்கு பகுதிக்கும் கிடைக்க வேண்டுமென்பதும், இந்தியாவின் இதர பகுதிகளுக்கு இணையாக அது வளர்ச்சி அடைய வேண்டுமென்பதும் பிரதமர் திரு நரேந்திர மோடியின் லட்சியம் என்றும் அவர் மேலும் கூறினார்.
வடகிழக்கு விண்வெளி பயன்பாடுகள் மையத்தின் பல்நோக்கு விழா கூடம் மற்றும் விண்வெளி பொருட்காட்சி வசைக்கான அடிக்கல் நாட்டும் விழாவில் மத்திய உள்துறை அமைச்சர் திரு அமித் ஷாவுடன் வடகிழக்கு பகுதி மேம்பாட்டு அமைச்சர் பின்னர் பங்கேற்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1738654
தகவல் மற்றும் ஒலிபரப்பு அமைச்சகம்
53வது இந்திய சர்வதேச திரைப்பட விழாவில் இதயங்களை வென்ற கிளிண்டன்
"என்னை உறைவிடப் பள்ளிக்கு அனுப்பியதற்காக முன்பெல்லாம் என் பெற்றோரிடம் கோபமாக இருந்தேன், இப்போது அது எனது படத்தைத் தயாரிக்க எனக்கு உதவியதற்கு நான் நன்றியுள்ளவனாக இருக்கிறேன்" என்று இயக்குனர் பிருத்விராஜ் தாஸ் குப்தா 53வது திரைப்பட விழாவின் டேபிள் டாக்ஸ்' அமர்வில் பேசும்போது கூறினார். அவரது திரைப்படம், கிளிண்டன் மேற்கு வங்கத்தின் கலிம்போங்கில் உள்ள உறைவிடப் பள்ளியில் அவரது சொந்த அனுபவங்களிலிருந்து உருவாகியுள்ளது.
10 வயது கிளிண்டன் பள்ளியில் கொடுமைக்காரனை எதிர்த்து நிற்கும் கருணை மற்றும் தைரியமுள்ள சிறுவனைப் பற்றிய படம். குழந்தைகள் உலகத்தை எவ்வாறு பார்க்கிறார்கள் என்பதற்கு பதிலளிக்கும் பாடம். கிளிண்டன் இந்திய பனோரமா பிரிவின் கதை அம்சம் இல்லாத ஆங்கில மொழித் திரைப்படமாகும்.
இயக்குநர் பிருத்விராஜ் தாஸ் குப்தா, “இந்தக் கதையை என்னால் மட்டுமே சொல்ல முடியும், அது என்னுடைய நிஜம், இந்தக் கதைக்கு ஒரு நம்பகத்தன்மையை என்னால் கொண்டு வர முடியும்” என்றார். ஐஎப்எப்ஐயில் இயக்குனரின் இரண்டாவது வெளியீடாகும் இது.
பள்ளிகளில் மட்டுமல்லாது வயது வந்தோர் பார்க்கும் இடங்களிலும் படம் திரையிடப்படும் என நம்புவதாகக் கூறிய அவர், பெரியவர்கள் இந்தப் படத்தைப் பார்ப்பது முக்கியம் என்றும், குழந்தைகள் எப்படி நடந்துகொள்கிறார்கள் என்பதைப் புரிந்துகொள்வது மற்ற குழந்தைகளுக்கான பாடம் என்றும் குறிப்பிட்டார்.கலிம்போங்கில் தனது குழந்தைப் பருவத்தை இது நினைவுபடுத்துவதாக அவர் கூறினார்.
எரிசக்தி அமைச்சகம்
புதுதில்லியில் இந்தியா ஜப்பான் இடையிலான 9 –வது எரிசக்திப் பேச்சுவார்த்தை; எரிசக்திப் பாதுகாப்பு, எரிசக்தி அணுகும் வழி மற்றும் பருவநிலை மாற்றம் தொடர்பான விஷயங்களில் இணைந்து செயல்பட இரு நாடுகளும் ஒப்புதல்
பொருளாதார வளர்ச்சிக்கு, நம்பகமான, தூய்மையான, குறைந்த செலவில் உற்பத்திச் செய்யப்படும் எரிசக்தி மிகவும் அத்தியாவசியமானது என்று இந்தியாவும் ஜப்பானும் ஒப்புக் கொண்டுள்ளன.
புதுதில்லியில் இன்று நடைபெற்ற இந்தியா ஜப்பான் இடையிலான 9 –வது எரிசக்திப் பேச்சுவார்த்தைத் தொடர்பான கூட்டத்திற்குப் பின்னர் வெளியிடப்பட்ட கூட்டறிக்கையில், பாதுகாப்பான, எளிதில் அணுகக் கூடிய எரிசக்தி வளம் குறித்து ஆய்வு மேற்கொள்ளப்பட வேண்டுமென்று, தெரிவிக்கப்பட்டுள்ளது.
இந்தக் கூட்டத்தில் இந்தியாவின் சார்பில் எரிசக்தி மற்றும் புதிய, புதுப்பிக்கக் கூடிய எரிசக்தி  இணை அமைச்சர் திரு. ஆர்.கே. சிங், ஜப்பான் நாட்டின் பொருளாதாரம், வர்த்தகம் மற்றும் தொழில்துறை அமைச்சர் திரு. ஹிரோசிகே செக்கோ ஆகியோர் கலந்துக்கொண்டனர்.
உலகின் மூன்றாவது பெரிய பொருளாதார நாடாகத் திகழும் ஜப்பானும், ஏழாவது பொருளாதார நாடாக விளங்கும் இந்தியாவும் இருதரப்பு எரிசக்தி ஒத்துழைப்பை வலுப்படுத்த ஒப்புதல் தெரிவித்தனர். இதற்கு நம்பகத் தன்மை வாய்ந்த தூய்மையான குறைந்தச் செலவில் உற்பத்திச் செய்யப்படும் மின்சாரப் பயன்பாடு அவசியமென்று கூட்டத்தில் வலியுறுத்தப்பட்டது. இரு நாடுகளின் பொருளாதார வளர்ச்சிக்கு எரிசக்தி பாதுகாப்பு அவசியம் என்று கூட்டறிக்கையில் தெரிவிக்கப்பட்டது. இந்தக் கூட்டத்தில் பருவநிலை மாற்றம் தொடர்பான பிரச்சினைகள் குறித்தும் விவாதிக்கப்பட்டது.
பல்வேறு புதுப்பிக்கத்தக்க எரிசக்தி உற்பத்திக்கு நீடித்த மின் தொகுப்புகள் அவசியமென்பதை இருநாடுகளும் உணர்ந்துள்ளன. சுற்றுச்சூழலுக்கு பாதிப்பை ஏற்படுத்தாத, கார்பனை வெளிப்படுத்தாத மின்சார பேட்டரியில் இயங்கும் வாகனங்களை உருவாக்குவதுத் தொடர்பானப் பேச்சுவார்த்தையை மேற்கொள்ள இருநாடுகளும் ஒப்புக்கொண்டுள்ளன.
மேலும் விவரங்களுக்கு www.pib.nic.in என்ற வலைதளத்தைக் காணவும்.
புவி அறிவியல் அமைச்சகம்
வங்க கடலில் புயல் சின்னம்
தமிழகம், புதுச்சேரியில் 24 மற்றும் 25ம் தேதிகளில் ஒருசில இடங்களில் தீவிர கனமழை பெய்யும்
மீனவர்கள் கடலுக்கு செல்ல வேண்டாம் என எச்சரிக்கை
வங்க கடலில் உருவாகியுள்ள காற்றழுத்தம், புயலாக தீவிரமடையும் வாய்ப்புள்ளதால், தமிழகம் புதுச்சேரியில் 24 மற்றும் 25-ம் தேதிகளில் ஒருசில இடங்களில் தீவிர கனமழை பெய்யும் எனவும், மீனவர்கள் கடலுக்கு செல்ல வேண்டாம் எனவும் தில்லியில் உள்ள மண்டல வானிலை மையத்தின் புயல் எச்சரிக்கை பிரிவு கூறியுள்ளது.
தென் மேற்கு மற்றும் அதனையொட்டிய தென் கிழக்கு வங்க கடலில் உருவாகியுள்ள காற்றழுத்தம், கடந்த 6 மணி நேரத்தில் வடமேற்கு நோக்கி நகர்ந்து, புதுச்சேரிக்கு தெற்கு - தென்கிழக்கே 600 கி.மீ தொலைவிலும், சென்னைக்கு தெற்கு - தென்கிழக்கு திசையில் 630 கி.மீ தொலைவிலும் மையம் கொண்டுள்ளது. இது அடுத்த 24 மணி நேரத்தில் புயலாக மாறும் வாய்ப்புள்ளது. இது தமிழக மற்றும் புதுச்சேரி கடற்கரை பகுதியில் காரைக்கால் மற்றும் மாமல்லபுரத்துக்கு நடுவே நவம்பர் 25-ம் தேதி மதியம் கரையை கடக்கும் எனத் தெரிகிறது.
எச்சரிக்கை:
1) மழைபொழிவு
இதன் காரணமாக இந்தியாவின் தெற்கு தீபகற்ப பகுதியில், நவம்பர் 23-ம் தேதி முதல் மழைப்பொழிவு அதிகரிக்கும். தமிழகம், புதுச்சேரி மற்றும் காரைக்கால் பகுதிகளில் 24-ம் தேதி முதல் 26-ம் தேதி வரை பரவலாக இடியுடன் கூடிய மழை பெய்யும். ஒரு சில இடங்களில் தீவிர கனமழை பெய்யும். ஆந்திரப் பிரதேசத்தின் தெற்கு கடலோர பகுதி, ராயலசீமா மற்றும் தெலங்கானாவில் 25-ம் தேதி முதல் 26-ம் தேதி வரை பரவலாக மழை பெய்யும். ஒரு சில இடங்களில் தீவிர கனமழை பெய்யும்.
2) காற்று எச்சரிக்கை
இந்த புயல் காரணமாக தமிழகம் மற்றும் ஆந்திர கடலோர பகுதிகளில் 23-ம் தேதி முதல் காற்றின் வேகம் மணிக்கு 45 கிலோ மீட்டரில் தொடங்கி படிப்படியாக அதிகரித்து 120 கி.மீ வரை அதிகரிக்கும் வாய்ப்புள்ளது.
3) மீனவர்களுக்கு எச்சரிக்கை
புயல் காரணமாக கடல் கொந்தளிப்பாக காணப்படும் என்பதால், தென்மேற்கு மற்றும் அதனையொட்டிய மேற்கு மத்திய மற்றும் தென்கிழக்கு வங்க கடல் பகுதி, மன்னார் வளைகுடா, தமிழக, புதுச்சேரி மற்றும் தெற்கு ஆந்திர கடலோர பகுதிக்கு நவம்பர் 23ம் தேதி முதல் 25-ம் தேதி வரை மீனவர்கள் செல்ல வேண்டாம் என அறிவுறுத்தப்படுகின்றனர். ஏற்கனவே கடலுக்கு சென்றவர்கள் கரை திரும்பும்படியும், மேலே கூறிய கடல் பகுதிகளை தவிர்க்கும்படியும் அறிவுறுத்தப்படுகின்றனர்.
வடக்கு சோமாலியா பகுதியில் உருவான அதி தீவிர புயல் ‘கதி’ கடந்த 6 மணி நேரத்தில் புயலாக மாறி சோமாலியாவுக்கு தெற்கு -தென்மேற்கே 150 கி.மீ தொலைவில் மையம் கொண்டுள்ளது. இது மேற்கு நோக்கி நகர்ந்து படிப்படியாக வலுவிழக்கும் எனத் தெரிகிறது. அதனால் மீனவர்கள் ஈடன் வளைகுடா மற்றும் தென்மேற்கு கடல் பகுதிக்கு என நவம்பர் 23 மாலை வரை செல்ல வேண்டாம் என அறிவுறுத்தப்படுகின்றனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1675008
குடியரசுத் துணைத் தலைவர் செயலகம்
கல்வி முறையை இந்தியமயமாக்குவது அவசியம்; குடியரசு துணைத்தலைவர்
குடியரசு துணைத்தலைவர் திரு எம் வெங்கையா நாயுடு, இந்தியாவின் தொன்மையான ஞானம், பாரம்பரிய அறிவின் அடிப்படையில் கல்வி முறையை இந்தியமயமாக்க வேண்டியதன் அவசியத்தை வலியுறுத்தியுள்ளார். காலனி ஆதிக்கக் கல்வி மக்களிடையே வேறுபாட்டையும், தாழ்வு மனப்பான்மையையும் உருவாக்கி விட்டதாக அவர் கூறினார். தேசியக் கல்விக் கொள்கை 2020-ல் கூறியுள்ளபடி, கல்வி முறையில் மாறுதல் வேண்டும் என்று அவர் வலியுறுத்தினார்.புதுமையான கண்டுபிடிப்பு, கற்றல் மற்றும் நுண்ணறிவுத் தலைமையின் மையமாக இந்தியாவை உருவாக்குவது அவசியம் என்று அவர் கூறினார்.
தில்லியில் நடைபெற்ற ரிஷித்துவ பல்கலைக் கழக தொடக்க விழாவில் உரையாற்றிய அவர், ஒரு காலத்தில் இந்தியா, உலகின் குரு என அழைக்கப்பட்டதாக கூறினார். நலாந்தா, தட்சசீலம், புஷ்பகிரி போன்ற பெரிய கல்வி நிறுவனங்களை நாம் பெற்றிருந்ததை சுட்டிக்காட்டிய அவர், உலகத்தின் பல்வேறு பகுதிகளில் இருந்தும் மாணவர்கள் இவற்றில் படித்ததை நினைவுகூர்ந்தார். கல்வித் துறையில் இழந்த அந்த இடத்தை இந்தியா பிடிக்க வேண்டும் என அவர் கேட்டுக் கொண்டார்.
முழுமையான கல்விப் பாரம்பரியப் பெருமையை இந்தியா பெற்றிருந்ததை நினைவுகூர்ந்த அவர், அத்தகைய கல்வி முறையை புதுப்பித்து, ரிஷித்துவ பல்கலைக்கழகம் போன்ற புதிய பல்கலைக்கழகங்களை உருவாக்க வேண்டும் என்று வலியுறுத்தினார்.
ஒரு நாட்டின் மாற்றத்துக்கு கல்வி முக்கிய பங்காற்றுவதைக் குறிப்பிட்ட அவர், கல்வியை ஒரு இயக்கமாக எடுத்துக்கொள்ள வேண்டும் என கேட்டுக்கொண்டார்.
கல்வியை ஜனநாயகப்படுத்துவதில் தொழில்நுட்பம் முக்கிய பங்கு வகிப்பதாக கூறிய குடியரசு துணைத்தலைவர், கற்றலை கடைசி மைலுக்கும் கொண்டு செல்ல வேண்டும் என்று கேட்டுக்ககொண்டார். மாணவர்கள் எந்தவிதக் கடினமான சூழ்நிலைகளையும் திறம்படக் கையாளும் திறமையை அவர்களிடையே உருவாக்க வேண்டும் என திரு நாயுடு கேட்டுக்கொண்டார். மாணவர்களிடத்தில், தலைமைப் பண்புகளை உருவாக்க, நமது பெருமைமிக்க கடந்த காலம் மற்றும் ரிஷிகளின் ஞானம் ஆகியவற்றிலிருந்து பாடம் கற்க வேண்டும் என்று அவர் வலியுறுத்தினார்.
நாடாளுமன்ற உறுப்பினர் திரு சரேஷ் பிரபு, ரிஷித்துவ பல்கலைக்கழக வேந்தர் டாக்டர் சின்மய் பாண்டே உள்ளிட்டோர் நிகழ்ச்சியில் கலந்து கொண்டனர்.
மேலும் கூடுதல் விவரங்களுக்கு ஆங்கில செய்தி குறிப்பை காணவும்:
https://www.pib.gov.in/PressReleasePage.aspx?PRID=1782975